[pic] | COMISIA COMUNITĂŢILOR EUROPENE |

Bruxelles, 14.11.2008

COM(2008) 718 final

COMUNICARE A COMISIEI CĂTRE PARLAMENTUL EUROPEAN ȘI CONSILIU

privind propunerea de regulament al Consiliului de stabilire a unui sistem de control comunitar pentru garantarea respectării normelor politicii comune din domeniul pescuitului

COMUNICARE A COMISIEI CĂTRE PARLAMENTUL EUROPEAN ȘI CONSILIU

privind propunerea de regulament al Consiliului de stabilire a unui sistem de control comunitar pentru garantarea respectării normelor politicii comune din domeniul pescuitului

1. Introducere șI CONTEXT

Politica europeană de control al activităților de pescuit se află în centrul PCP, deoarece credibilitatea sa depinde de aplicarea sa efectivă. Politica de control a făcut obiectul unor reforme, în special în 1993, când a fost adoptat regulamentul acum în vigoare, apoi în 1998, când a fost adăugat controlul efortului de pescuit și, în sfârșit, în 2002, în momentul reformei politicii comune din domeniul pescuitului (PCP), care a permis clarificarea împărțirii responsabilităților între Comisie și statele membre, accentuarea cooperării între statele membre și instituirea Agenției Comunitare pentru Controlul Pescuitului.

În ciuda unor progrese, există un consens general cu privire la existența unor numeroase neajunsuri la nivelul PCP în general, în principal pescuitul excesiv, datorat supracapacității flotei de pescuit din UE, cât și la nivelul politicii sale de control în special.

Pentru a repara aceste neajunsuri, Comisia a luat o serie de inițiative, printre care pachetul de restructurare a flotei, din iulie 2007, și reforma recent adoptată a mecanismului de control al activităților de pescuit pentru a elimina pescuitul ilegal, nedeclarat și nereglementat. Comisia a inițiat, de asemenea, o dezbatere despre modalitatea de revizuire a PCP începând cu 2012. Pe termen mediu însă, se poate anticipa că reforma sistemului de control aplicabil PCP va îmbunătăți semnificativ eficacitatea managementului activităților de pescuit în Comunitate.

Sistemul de control instituit în 2002 suferă de neajunsuri grave care pun sub semnul întrebării eficacitatea globală a acestuia. După cum au subliniat atât Comisia Europeană[1], cât și Curtea Europeană de Conturi[2], actualul sistem de control este ineficient, costisitor, complex și nu produce rezultatele dorite. Ineficiența politicii de control are un impact negativ asupra implementării altor părți din PCP și subminează succesul inițiativelor privind conservarea și gestionarea efortului. Eșecurile în materie de control contribuie astfel la rezultatele negative ale PCP, care pare incapabilă de a-și atinge obiectivul fundamental. În ciuda aplicării de mai mulți ani a PCP, starea resurselor din apele comunitare rămâne îngrijorătoare și mai multe stocuri sunt exploatate peste măsura necesară pentru garantarea sustenabilității. Eșecul constant al politicii de control va avea consecințe semnificative asupra viitorului resurselor halieutice, sectorului pescuitului și regiunilor dependente de pescuit. În acest context, Comisia propune reformarea semnificativă a sistemului de control din cadrul PCP, prin corectarea neajunsurilor acestuia și prin modernizarea abordării sale.

Noul regulament privind controlul se va aplica tuturor activităților de pescuit și activităților conexe din apele comunitare, din statele membre, precum și activităților navelor de pescuit comunitare din afara apelor comunitare. Acesta completează regulamentul privind pescuitul ilegal, nedeclarat și nereglementat și regulamentul privind autorizațiile pentru activitățile de pescuit ale navelor de pescuit comunitare în afara apelor comunitare. El garantează că nu există nicio discriminare între resortisanții Comunității și cei ai țărilor terțe. Aceste trei regulamente vor alcătui noul cadru de control.

Prezenta comunicare descrie situația și provocările actuale, precizează componentele centrale ale noii strategii de control și schițează măsurile propuse.

1.1. Situa ția actuală

O serie de probleme semnificative au fost identificate cu privire la modul în care se aplică politica de control a PCP, care sunt legate fie de neajunsuri ale regimului de control ca atare, fie de probleme structurale și de provocări din sectorul pescuitului.

1.1.1. Rezultate și recomandări ale Curții de Conturi

Curtea de Conturi[3] a evaluat recent sistemul de control, de inspecție și de sancțiuni care se aplică PCP. Conform rezultatelor sale, situația actuală este caracterizată, printre altele, de un cadru de reglementare inadecvat și de proceduri insuficiente de colectare exhaustivă a datelor și de detectare a incoerențelor între diverse date. Mai mult, sistemele naționale de inspecție nu sunt adecvate pentru prevenirea și detectarea încălcărilor normelor comunitare și divergențele între acestea nu asigură o presiune corespunzătoare a inspecțiilor și nici nu optimizează activitățile de inspecție. În actualele condiții și din cauza competențelor sale limitate, Comisia nu poate să identifice sistematic erori și anomalii în datele transmise de statele membre sau să supravegheze sistemele naționale de control și să formuleze o concluzie în legătură cu eficacitatea globală a acestora.

1.1.2. Abordări depășite și incoerente ale controlului

Sistemul de control comunitar se limitează în principal la controlul capturilor în limita cotelor și al măsurilor tehnice din procesul de pescuit, neglijând celelalte aspecte ale PCP, cum ar fi transporturile și piețele. Au apărut noi nevoi în legătură cu controlul, care nu sunt acoperite de sistemul actual, mai ales în cadrul regimurilor aplicabile efortului și al zonelor de pescuit sensibile din punct de vedere biologic. Eforturile majore întreprinse în ultimii ani de a realiza o exploatare sustenabilă și o gestionare pe termen lung a stocurilor trebuie însoțite de un sistem de control cuprinzător și eficient pentru ca toate aceste eforturi să aducă rezultate.

1.1.3. Supracapacitate

Insuficiențele sistemului de control sunt accentuate și mai mult de contextul general al persistenței supracapacității flotei de pescuit comunitare. Această problemă structurală se află la baza lipsei de rentabilitate a flotelor de pescuit și constituie un îndemn de a nu respecta normele PCP. Pentru un număr mare de nave funcționarea profitabilă este posibilă doar prin depășirea cotelor, ele recurgând astfel la pescuitul excesiv. Acest fapt duce la un cerc vicios în care navele de pescuit exploatează excesiv stocurile de pești pentru a supraviețui din punct de vedere economic, existând o presiune economică sporită de a pescui în mod și mai excesiv în următorii ani, în timp ce posibilitățile de pescuit legal si alocările de cote sunt tot mai reduse, ca o consecință a acestei exploatări excesive. Pe lângă faptul că acest lucru are consecințe ecologice grave pentru mediu, el duce la prețuri mai scăzute pentru peștele pescuit legal, prin aceasta cauzând pe termen scurt daune pescarilor care desfășoară activități legale si reducând pe termen lung oferta pieței.

1.2. Factori care determină nerespectarea normelor comunitare

Au fost identificate mai multe cauze ale existenței culturii nerespectării normelor PCP, care contribuie toate la eșecul sistemului de control.

Pe lângă supracapacitatea flotei, lipsa respectării normelor comunitare de către sectorul pescuitului este declanșată în principal de faptul că riscul ca încălcările să fie descoperite este relativ mic din cauza gravelor neajunsuri din sistemele naționale de control. Mai mult, frecvența și intensitatea controlului și inspecțiilor diferă considerabil de la un stat membru la altul, iar pescarii trebuie să se adapteze procedurilor și practicilor diferite. Aceasta creează nesiguranță si subminează credibilitatea rapoartelor de inspecție, prin aceasta urmărirea sistematică a încălcărilor în proceduri judiciare și administrative devenind mai dificilă. In plus, chiar și atunci când o încălcare este descoperită, nu există nicio garanție că vor fi impuse sancțiuni potrivite, dat fiind că sistemul de sancțiuni în vigoare nu este adaptat și nici suficient de disuasiv.

Un al doilea factor al nerespectării normelor se află în cadrul legal al politicii de control și în rolul Comisiei și cel al statelor membre cu privire la acesta. Cadrul legal a fost modificat de mai multe ori în ultimii ani și în prezent este mult prea complex și împărțit în mai multe regulamente. Această complexitate și incoerență a dus la o lipsă de claritate și de certitudine juridică, ceea ce îngreunează sarcina statelor membre și a sectorului pescuitului de a accepta conceptul și de a respecta normele.

În al treilea rând, sistemul actual de control oferă doar mecanisme de control limitate și ineficiente în ceea ce privește Comisia Europeană. PCP ține de competența exclusivă a Comunității Europene, care stabilește cadrul legal. Statele membre trebuie să se asigure că cei care pescuiesc, cei care prelucrează și cei care vând respectă acest cadru legal. Prin urmare, datoria esențială de a asigura controlul efectiv, inspecțiile și respectarea normelor PCP le revine statelor membre. Sarcina Comisiei, în calitate de gardian al tratatelor, este aceea de a garanta că statele membre își îndeplinesc obligațiile. În acest scop, ea supraveghează implementarea PCP în statele membre. Însă mijloacele la care poate recurge Comisia pentru a garanta că statele membre își îndeplinesc obligațiile se aplică în primul rând în caz de încălcare a dreptului comunitar. În plus, procedurile angajate în cazul neîndeplinirii unei obligații sunt îndelungate, greoaie și rareori eficiente.

2. Provocări socio-economice șI LEGATE DE MEDIU

Numeroasele defecte ale actualului sistem de control implică, bineînțeles, costuri. Nerespectarea larg răspândită și încălcările repetate ale normelor PCP au influențe negative multiple, atât în ceea ce privește gravele daune, la nivel de mediu, aduse biodiversității și ecosistemelor marine, cât și în ceea ce privește impactul economic și social important asupra sectorului comunitar al pescuitului, inclusiv asupra procesării peștelui și comercializării.

Dat fiind că stocurile abundente de pește reflectă în principal un mediu sănătos, menținerea stării de lucruri actuale nu ar permite refacerea deplină a stocurilor. Din contră, în condițiile actuale, este foarte probabil ca pescuitul în cantități care depășesc limitele decise prin lege sau limitele suportabile pentru stocuri să rămână o caracteristică comună a politicii comune în domeniul pescuitului. Această presiune sporită de a pescui dincolo de limitele legale ar avea consecințe extrem de grave asupra ecosistemului, dat fiind că TAC sunt calculate în așa fel încât să permită numai extragerea cantităților care nu amenință starea stocului vizat. Cantitățile suplimentare prin capturi ilegale subminează această capacitate și ar putea chiar influența alte specii care sunt legate de stocul vizat de activitățile pescuitului ilegal, nedeclarat și nereglementat și ar putea afecta și mai mult ecosistemul.

Dacă starea de lucruri actuală continuă, volumul capturilor totale va fi și mai scăzut, iar peștele va avea o valoare mai mică decât atunci când un stoc este pescuit ținându-se seama de limitele sustenabilității. Pe lângă pierderea de venit potențial, costurile ar crește, dat fiind că va fi nevoie în continuare de un efort de pescuit mai ridicat pentru a captura cantități suficient de mari pentru a crea venituri. Ca o consecință a salariilor din ce in ce mai mici și a rentabilității reduse a capitalului, tot mai mulți pescari vor fi nevoiți să părăsească sectorul, mărind astfel rata șomajului în zonele de coastă care adesea se confruntă cu mai puține oportunități de lucru decât alte zone.

În acest context, există argumente serioase în favoarea unei reforme urgente și complete a sistemului de control din cadrul PCP.

3. O nouă abordare a controlului: propunerea de reformă a politicii de control din cadrul PCP

Obiectivul general al reformei propuse este acela de a instaura o politică completă, integrată și uniformă pentru controlul activităților de pescuit în apele comunitare, în vederea asigurării unei implementări eficace a PCP. În linii generale, noua abordare a controlului ar trebui să fie bazată pe simplificare, standardizare, rentabilitate crescută și sarcini administrative reduse. Această propunere face parte din programul permanent al Comisiei de simplificare a legislației din cadrul „Strategiei comunitare de simplificare a mediului de reglementare”[4], dat fiind că va concentra într-un singur instrument juridic toate dispozițiile privind controlul care în prezent sunt împărțite într-un mare număr de texte legale complexe, care se suprapun. Aceasta va contribui la raționalizarea sistemului de control.

3.1. O abordare nouă, comună, a controlului și inspecției

Propunerea definește conceptul general al inspecției pentru toate capturile, în toate etapele sistemului – pe mare, în port, în timpul transportului și pe piață – și introduce proceduri de inspecție armonizate în scopul asigurării uniformității în procesul de implementare a noului sistem de control. Prima noutate esențială în acest context este introducerea unei abordări bazate pe o analiză sistematică a riscurilor și introducerea unui sistem complet de trasabilitate ca bază pentru controlul activităților de pescuit. Noua abordare va întrebuința optimal tehnologiile moderne. În special, datele vor trebui să fie pe cât posibil informatizate și să facă obiectul unor verificări încrucișate complete și sistematice în vederea identificării domeniilor în care există un risc deosebit de mare de apariție a neregulilor. Dacă se procedează astfel, resursele de control se vor concentra efectiv asupra zonelor de risc. Mai mult, utilizarea tehnologiilor moderne va reduce sarcina administrativă atât pentru pescari, cât și pentru autorități, mai ales în ceea ce privește gestionarea cotelor, oferind în același timp o perspectivă globală aproape instantanee asupra situației activităților de pescuit, și aceasta într-un mod rentabil din punct de vedere al costului și al timpului. În acest scop, propunerea extinde utilizarea sistemului de monitorizare a navelor prin satelit (VMS- Vessel Monitoring System ), a sistemului de identificare automată (AIS- Automated Identification System ), a sistemului electronic de raportare (ERS- Electronic Reporting System ), a sistemului de detectare a navelor (VDS- Vessel Detection System ) și a altor noi tehnologii.

Pentru a răspunde noilor nevoi privind controlul anumitor activități de pescuit, vor fi instituite măsuri specifice de control aplicabile planurilor multianuale, zonelor marine protejate și capturilor aruncate înapoi în mare și se va introduce un mecanism permanent de închidere în timp real a zonelor de pescuit sub responsabilitatea statelor membre. Deoarece limitarea efortului ca instrument de administrare suplimentar devine din ce în ce mai importantă, monitorizarea puterii motorului, de pildă prin certificare, va face parte integrantă din propunere. În sfârșit, dat fiind că pescuitul de agrement are o influență din ce în ce mai mare asupra stocurilor de pește și asupra mediului marin, propunerea prevede măsuri de control pentru această activitate, cum ar fi înregistrarea capturilor.

Acțiuni propuse de Comisie:

Analiza sistematică a riscurilor ca bază pentru controlul activităților de pescuit;

Programarea strategică, obiectivele tactice și strategia de eșantionare;

Utilizarea tehnologiilor moderne și sisteme complete de validare a datelor;

Activități și proceduri de inspecție standardizate și coordonate pe mare și pe uscat (inclusiv în ceea ce privește transportul și comercializarea);

Introducerea unui sistem complet de trasabilitate;

Măsuri specifice de control pentru planuri multianuale, capturi aruncate înapoi în mare, zone marine protejate și închideri în timp real ale zonelor de pescuit;

Măsuri pentru controlul pescuitului de agrement.

3.2. Către o cultură bazată pe respectul normelor comunitare

O importantă piatră de temelie a regulamentului propus va consta în influențarea comportamentului tuturor părților interesate, implicate în numeroasele activități de pescuit (capturare, procesare, distribuție și comercializare). În mod ideal, respectarea politicilor și normelor PCP ar trebui să fie îndeplinită nu doar prin activități de monitorizare și control, ci și ca rezultat al unei culturi globale bazate pe respectul normelor comunitare, în care toate părțile implicate în sectorul pescuitului înțeleg și acceptă faptul că respectarea normelor aplicabile este în propriul lor interes pe termen lung.

Comisia dorește să se concentreze asupra măsurilor de control din cadrul PCP, care sunt în prezent împărțite în numeroase texte diferite, în scopul simplificării și raționalizării cadrului legislativ. Acest lucru va fi realizat prin determinarea principiilor în propunerea propriu-zisă, chestiunile mai tehnice și mai detaliate urmând să fie stabilite în regulamentele de implementare. Aceasta va îmbunătăți semnificativ cadrul legal și va avea drept efect o mai mare claritate și credibilitate a normelor PCP.

Mai mult, trebuie instituit un sistem de sancțiuni administrative armonizate și rezonabile dacă dorim cu adevărat să asigurăm o aplicare egală și efectivă a normelor PCP. Principiul fundamental în acest context trebuie să fie acela că o sancțiune trebuie să anuleze orice beneficiu economic care ar putea rezulta în urma încălcării și să descurajeze suficient un potențial infractor. In acest sens, propunerea definește mai întâi încălcările serioase ale normelor comunitare pe lângă cele definite deja în propunerea de Regulament al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat[5]. Ea stabilește apoi niveluri pentru valoarea minimă și maximă a amenzilor care trebuie aplicate persoanelor fizice și juridice. Mai mult, propunerea creează un sistem de sancțiuni bazat pe puncte, pentru încălcări de care se face vinovat deținătorul unui permis de pescuit, care este comparabil cu sistemele similare existente în multe țări pentru încălcarea legilor rutiere. În caz de încălcări repetate ale normelor PCP, acest mecanism ar duce la suspendarea sau, în cazuri extrem de grave și ținându-se seama de principiul proporționalității, la retragerea permisului de pescuit.

Cooperarea între statele membre este prevăzută atât la nivel operațional, cât și administrativ, în scopul ameliorării atât a măsurilor de control, cât și a procedurilor de încălcare a normelor comunitare. Reforma extinde posibilitățile statelor membre de a-și inspecta reciproc navele în toate apele comunitare. Comisia propune un schimb de informații sistematic cu privire la încălcările posibile fie spontan, fie pe baza unei cereri.

În ceea ce privește chestiunile tehnice, propunerea adoptă o abordare modernă a transferului de date și a schimbului de informații, atât între state membre, cât și cu Comisia și cu Agenția Comunitară pentru Controlul Pescuitului (ACCP). Se preconizează că pe viitor fiecare stat membru va stoca toate informațiile și datele de control pertinente pe un site internet național, iar, în funcție de natura informațiilor, acestea vor fi stocate fie într-o parte publică, fie într-o parte securizată a site-ului internet, la care Comisia, ACCP și celelalte state membre vor avea acces de la distanță. Acest lucru va facilita semnificativ și va accelera accesul la date al tuturor funcționarilor implicați în sistemul de control, respectând în același timp toate obligațiile existente cu privire la confidențialitate și la protecția datelor cu caracter personal.

Pentru a spori gradul de cooperare, este de asemenea necesară modificarea mandatului ACCP care a devenit operațională în 2007 și care până în prezent nu are puteri reale în legătură cu controlul și garantarea respectării normelor comunitare. Viitorul său mandat va trebui deci să acopere auditurile și inspecțiile sistemelor naționale de control, iar misiunea sa va fi extinsă pentru a cuprinde și organizarea cooperării operaționale între statele membre în cadrul controlului și al inspecțiilor în toate stadiile procesului, până la vânzătorii cu amănuntul. Mai mult, ACCP va putea sprijini statele membre în efortul acestora de a-și îmbunătăți sistemele de control, putând realiza, în acest scop, analiza riscurilor și verificările datelor de control. ACCP va fi abilitată să înființeze o celulă de urgență în cazul identificării unui risc grav la adresa PCP, care altfel nu ar putea fi tratat corespunzător. Ea va juca, de asemenea, un rol de lider în dezvoltarea unei rețele europene integrate de supraveghere maritimă, punând la dispoziția celorlalte instituții și organisme ale UE datele de care dispune.

Acțiuni propuse de Comisie:

Simplificarea și raționalizarea cadrului legal;

Introducerea de sanc țiuni armonizate disuasive (inclusiv prin instituirea unui sistem de penalități bazat pe puncte);

Îmbunătă țirea cooperării între statele membre și între acestea și Comisie;

Revizuirea mandatului Agen ției Comunitare pentru Controlul Pescuitului (ACCP).

3.3. Aplicarea efectivă a normelor PCP

Reforma își propune, de asemenea, să definească în mod clar rolurile și responsabilitățile statelor membre, ale Comisiei și ale ACCP. Acest lucru este important pentru a raționaliza procedurile, a evita suprapunerile și a garanta realizarea activității fundamentale a Comisiei, aceea de a controla și verifica implementarea normelor PCP de către statele membre, fără a mai lua micro-decizii de gestionare. În plus, trebuie întărită capacitatea Comisiei de a asigura respectarea legislației comunitare de către statele membre. Din această cauză, Comisia trebuie să fie în măsură să intervină eficient și rezonabil în cazuri în care neajunsurile din unele state membre amenință aplicarea uniformă a normelor PCP.

Inspectorilor Comisiei li se vor atribui aceleași puteri ca și inspectorilor naționali. Pe lângă inspecțiile programate, aceștia vor putea să efectueze inspecții-surpriză din proprie inițiativă. Intenția este aceea de a da posibilitatea Comisiei de a efectua inspecții și audituri independente de sistemele de control ale statelor membre, mai ales atunci când există motive pentru a bănui unele nereguli în aplicarea normelor PCP.

Pentru a asigura continuitatea acestor acțiuni, atunci când au fost identificate nereguli, statelor membre vizate li se va da posibilitatea de a remedia neajunsurile și de a elimina neregulile respective. În acest scop se poate stabili un plan de acțiune de către Comisie, în cooperare cu statele membre vizate, pentru a identifica măsurile necesare îndreptării situației.

Atunci când există semne clare că un stat membru nu ia măsurile aplicabile după epuizarea posibilităților de pescuit, fapt care poate duce la o amenințare gravă la adresa conservării resurselor, Comisia va putea să închidă zona de pescuit vizată, din proprie inițiativă și după consultarea statului membru implicat.

În sfârșit, reforma va introduce măsuri eficiente prin care Comisia va fi abilitată să se asigure că statele membre respectă obligațiile PCP ce le revin. În cazul unei gestionări ineficiente, va exista posibilitatea de a impune măsuri financiare, cum ar fi suspendarea ajutorului din partea Fondului European pentru Pescuit sau a contribuției comunitare la cheltuielile statelor membre legate de activitățile de control. Mai mult, în cazul în care un stat membru și-a depășit cota, Comisia trebuie să fie abilitată să deducă valoarea cantităților pescuite excesiv din cota anuală a anilor următori incluzând un factor de penalizare cu efect descurajator sau să refuze transferurile sau schimburile de cote. Capitolul se încheie cu un pachet de măsuri de urgență pentru cazurile în care există amenințări grave la adresa conservării resurselor, cum ar fi suspendarea activităților de pescuit sau interzicerea debarcării sau a plasării pe piață a peștelui sau a produselor pescărești.

Acțiuni propuse de Comisie:

Redefinirea și întărirea puterilor Comisiei și ale inspectorilor Comisiei;

Planuri de acțiune pentru ca statele membre care se confruntă cu deficiențe să-și amelioreze modul de implementare a PCP;

Extinderea posibilită ții Comisiei de a închide o zonă de pescuit;

Măsuri financiare posibile împotriva statelor membre în caz de management necorespunzător;

Mai multă flexibilitate pentru Comisie, pentru ca aceasta să poată efectua deducerile de cote și

refuza transferule de cote și schimburile în caz de management necorespunzător;

Un pachet de măsuri de urgență.

4. Consultarea păr țILOR INTERESATE

În vederea pregătirii propunerii a avut loc un proces de consultare largă și diversificată cu statele membre și cu părțile interesate, pentru a primi părerile acestora cu privire la necesitatea unei reforme. Chestiunea a fost discutată la o întrunire cu directori generali din sectorul pescuitului din statele membre la 15 ianuarie 2008 și la o întâlnire neoficială cu miniștrii pescuitului la 18 februarie 2008. Statele membre au sprijinit în mare parte analiza Comisiei cu privire la situația actuală și la necesitatea unei schimbări fundamentale. Au fost consultați reprezentanți ai consiliilor consultative regionale și ai Comitetului consultativ pentru pescuit și acvacultură cu ocazia unui seminar de o zi, la 10 aprilie 2008. În plus, în februarie, aprilie și mai 2008 au avut loc mai multe întruniri cu experții naționali în domeniul controlului activităților de pescuit din statele membre.

O consultare publică online a fost realizată din februarie până în mai 2008 în vederea implicării publicului și pentru a permite tuturor părților interesate să contribuie la discuție, în special pentru a se evalua impactul reformei asupra agenților și administrațiilor. S-au primit 25 de contribuții de la un număr mare de părți interesate, inclusiv, printre altele, asociații din sectorul industrial, pescari, producători, părți interesate în tehnologia controlului activităților de pescuit, organizații neguvernamentale (ONG-uri) și indivizi. Această inițiativă a Comisiei și obiectivele majore ale acesteia au fost larg acceptate de participanți și mulți dintre aceștia au contribuit cu propuneri valoroase și inovatoare. Toți au fost de acord cu necesitatea unei reforme a sistemului de control, confirmând faptul că obiectivele stabilite de Comisie în documentul de consultare sunt punctele principale de interes în evaluarea globală a reformei.

5. IMPACTUL PRECONIZAT AL REFORMEI șI CALENDARUL

Reforma propusă va crea un sistem de control al PCP cu adevărat global și integrat, deoarece va cuprinde toate chestiunile referitoare la control, de la plasă până la consumator. Ea nu numai că va duce la proceduri naționale de control mai standardizate și va îmbunătăți capacitatea de control și gestionarea resurselor halieutice, ci va presupune și anumite modificări structurale necesare ale flotelor de pescuit comunitare pentru ca acestea să se conformeze cu posibilitățile de pescuit legale pe termen lung. Reforma va favoriza instituirea unui tratament egal la nivelul UE, pe care îl revendică atât statele membre, cât și sectorul pescuitului. Dat fiind că viitorul sistem de control va contribui la garantarea faptului că nu se va pescui decât în limite legale, lipsa de cote disponibile va duce la o concentrare a flotei datorată forțelor pieței până când aceasta va ajunge la un nivel care să le permită tuturor navelor rămase să-și câștige existența pe baza posibilităților de pescuit legale. Cercul vicios al navelor de pescuit care trebuie să pescuiască excesiv pentru a supraviețui din punct de vedere economic, după cum s-a prezentat anterior, ar fi rupt. Pe termen lung, adaptarea flotei de pescuit va duce, de asemenea, la o reducere a costurilor de control și de supraveghere, dat fiind că probabilitatea încălcării normelor va scădea în momentul în care flota de pescuit va fi în măsură să genereze suficient venit economic pe baza capturilor legale.

În plus, noul sistem de control va reduce semnificativ sarcinile administrative atât pentru sector, cât și pentru administrații, deoarece va facilita obligațiile de raportare pentru sector și pentru autoritățile de control. El va simplifica și va ameliora, de asemenea, gestionarea datelor statelor membre, deoarece pe viitor se va baza în principal pe sisteme de control informatizate.

Reducerea activităților de pescuit în limitele TAC stabilite va aduce beneficii semnificative pentru mediu în ceea ce privește presiunea rezervelor halieutice. Creșterea dimensiunii populațiilor de pește pe măsură ce aceștia se refac va duce la o creștere a vârstei peștilor, atât la nivelul populației, cât și al capturilor. Deoarece Comisia va putea reacționa mai rapid și mai eficient la neajunsuri, mai ales în ceea ce privește depășirea cotelor de pescuit, mediul va fi cu siguranță mai puțin afectat de comportamente iresponsabile în cadrul activităților de pescuit. În plus, ca o consecință suplimentară a reformei, mediul științific va primi date mai fiabile în termen mult mai scurt, ceea ce îi va permite să furnizeze o mai bună consiliere științifică, având drept rezultat decizii de management mai rapide și mai bune. Dat fiind că acest lucru va avea ca rezultat creșterea biomasei și astfel posibilități de pescuit din ce în ce mai numeroase și mai bune pe termen mediu, atât îmbunătățirea mediului, cât și cea economică ar trebui privite ca rezultate ale noului sistem de control complet. Beneficiile globale vor avea probabil drept efect o mai bună ocupare a forței de muncă, mai ales în subsectorul procesării și în cele auxiliare. Aceasta va contribui la restabilirea încrederii în PCP a părților interesate și a publicului larg.

6. Concluzie

Pescuitul excesiv îndelungat și nerespectarea normelor PCP în ultimele decade au dus la o situație dramatică caracterizată de stocuri epuizate și de un slab randament economic al sectorului. Problemele actuale cauzate de nerespectarea normelor, daunele pe care aceasta le-a adus rezervelor halieutice și lipsa de stabilitate economică și socială au fost recunoscute atât de statele membre cât și de sectorul pescuitului, o reformă a sistemului actual fiind unanim acceptată. Chiar dacă această reformă va necesita anumite modificări structurale în primii ani ai aplicării sale, ea va duce pe termen lung la structuri mai eficiente și mai rentabile. Claritatea și coerența sporită a sistemului de control, precum și clarificarea și standardizarea rolurilor diferitelor părți implicate vor oferi o mai mare transparență. Prin urmare, se va ajunge la un sprijin larg și la un grad mai ridicat de încredere între sectorul pescuitului și consumatori, care este necesar pentru succesul PCP. O mai mare încredere a publicului în PCP va afecta, la rândul său, comportamentul și încrederea consumatorilor care vor fi din ce în ce mai convinși că produsul pe care îl cumpără răspunde cerințelor sustenabilității.

În concluzie, există beneficii semnificative care pot fi obținute la toate nivelurile, atât pentru mediu, cât și pentru părțile interesate, din partea unui sistem de control și de inspecții complet și coerent. Acest sistem va asigura un tratament egal în întreaga Comunitate. În consecință, Comisia invită Consiliul și Parlamentul European să aprobe reforma propusă, așa cum este ea expusă în prezenta comunicare. În plus, ea invită toate instituțiile Europene și părțile interesate să colaboreze pentru a răspunde acestei provocări.[pic][pic][pic]

[1] COM(2007) 167.

[2] Raport special nr. 7/2007.

[3] Raport special nr. 7/2007.

[4] COM(2005) 535.

[5] COM(2007) 602.